पाएं अपने शहर की ताज़ा ख़बरें और फ्री ई-पेपरडाउनलोड करें
1 अप्रैल से 30 अप्रैल तक कोरोना के सामने बेबस व बेदम नजर आ रहे बठिंडावासियों को फिलहाल आगे भी राहत मिलती नजर नहीं आ रही है। अप्रैल के कुल 30 दिनों में ही कोरोना के 10673 केस आने व 103 मौतें होने के बाद 1 मई को भी शहर में 653 कोरोना के केस व 15 मौतों ने शहर को बुरी तरह झकझोर कर रख दिया है। वहीं इसी बीच बठिंडा विधायक व वित्तमंत्री मनप्रीत बादल अप्रैल माह के पूरे 30 दिन बीतने के बाद शनिवार 1 मई को पहली बार कोरोना से जिंदगी व मौत की जंग लड़ रहे मरीजों के परिजनों के अलावा हेल्थ व पैरामेडिकल स्टाफ से मुलाकात करने व अस्पतालों में सुविधाओं का जायजा लेने पहुंचे।
अलग-अलग प्राइवेट अस्पतालों में पहुंचे डॉक्टर्स, पैरामेडिकल स्टाफ की हौंसला अफजाई करने के बाद वह सिविल अस्पातल पहुंचे तथा करीब 45 मिनट तक अस्पताल का चक्कर लगा सैपलिंग ले रही टीमों के अलावा आइसोलेशन वार्ड के बाहर तक चक्कर मारने के बाद अचानक से टूटी कुडिय़ों व रंग-रोगन आदि ठीक करवाने काे साथ चल रहे एक्सईएन को निर्देश दिया, लेकिन अस्पताल की व्यवस्था में मौजूद बड़ी खामियों को छूने की बजाए पाबंदियों की पालना करने व हिदायतें मानने की घुट्टी, दवाओं की कमी व सरकारों के प्रयासों से इस दौरे में कमियों को ढूंढ़कर तीसरी लहर को पूरी तरह तैयार रहने का आश्वासन दे रवाना हो गए। उनके साथ डीसी बी. श्रीनिवासन, सिविल सर्जन डा. तेजवंत ढिल्लों व जयजीत जौहल थे।
हालात जानने का दावा : शनिवार को वित्तमंत्री मनप्रीत बादल प्राइवेट अस्पताल आदेश, अरूणा, दिल्ली हार्ट, ग्लोबल हेल्थकेयर, बडयाल आदि के दौर पर गए वहां डाक्टर्स व उनकी टीमों से मुलाकात कर लेवल 1,2 व 3 के मरीजों को दी जा रही सुविधाओं व ऑक्सीजन, वेंटीलेटर तथा वैक्सीन पर अपडेट लिया। वहां सुविधाएं बढ़ाने को अथॉरिटी को इसकी उपलब्धता बढ़ाने का निर्देश दिया। उन्होंने दावा किया कि राज्य सरकार ऑक्सीजन व जरूरी दवा की सुविधा प्रदान करेगी।
श्रीमान, डर व चिंता दोनों, 30 दिनों में 103 कोविड संस्कार
वित्तमंत्री ने प्राइवेट व सरकारी अस्पतालों का दौरा कर प्रेसवार्ता में कहा कि सरकार हर तरह की सुविधा मुहैया करवाएगी तथा बठिंडा में वह लोगों से मिले हैं तथा उन्हें डर नजर नहीं आया है, लेकिन लोगांे को घबराने की जरूरत नहीं है, पर श्रीमान हालात इससे विपरीत हैं। शहर में अप्रैल 2021 से कोरोना का प्रकोप लगातार चरम की तरफ जा रहा है। आलम यह है कि जितने केस पिछले मार्च 2020 से लेकर 31 मार्च, 2021 तक आए हैं, उसके 48.53 फीसदी यानी 10028 केस अप्रैल माह में ही आ गए हैं। वहीं मार्च 2020 से 31 मार्च तक जितनी मौतें हुई हैं, उसकी 29.17 फीसदी यानी की 103 मौतें सिर्फ अप्रैल माह में ही हुई हैं। ऐसे में यह समझना मुश्किल नहीं है कि लोगों की मानसिकता वर्तमान समय में कितनी विकट होगी तथा उन्हें सरकार के कितने सकारात्मक सहयोग की जरूरत होगी।
स्टेटमेंट से आभास तैयारियां अधूरी!
प्रेसवार्ता में मनप्रीत बादल ने कहा कि कोरोना का मसला सभी मामलों से बेहद गंभीर है। इसलिए वह सिविल व प्राइवेट अस्पताल में बेड, ऑक्सीजन की उपलब्धता, लाइफ सेविंग ड्रग की स्थिति का जायजा ले रहे हैं। उन्होंने कहा कि ऑक्सीजन व ऑक्सीजन कंस्ट्रेटर की जाे कमी हमें अब नजर आ रही है, वह अगले दो सप्ताह तक सही हो जाएंगी। उन्होंने कहा कि अस्पतालों का जायजा लेकर साइंटिस्टों के बताए अनुसार बाकी जगह कमियां दूर की जाएंगी ताकि तीसरी लहर जो आनी है, से निपटने की पूरी तैयारी हो सके।
खामियों पर चर्चा से बचे
कोरोना की दूसरी लहर में पहली बार सिविल अस्पताल का दाैरा करने पहुंचे वित्तमंत्री मनप्रीत बादल ने सिविल अस्पताल में मौजूद ऑक्सीजन, लाइफ सेविंग ड्रग व अन्य खामियों पर चर्चा करने से गुरेज किया तथा सवालों पर सीधे जवाब देने से अपना बचाव किया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn